[#](https://www.minedu.sk/swa/art.php?adm_action=4&ID=39348)

**Školu zasiahla živelná pohroma**

Extrémnym klimatickým javom sa nevyhnú ani budovy škôl a školských zariadení, preto je potrebné poznať základné postupy. Najdôležitejšie je mať vypracovanú kvalitnú [**dokumentáciu civilnej ochrany**](https://www.minedu.sk/39293-sk/priprava-na-krizove-udalosti/), ktorá je pre zamestnancov školy smerodajná.

Navyše poskytujeme niekoľko stručných a všeobecných odporúčaní pre jednotlivé typy živelných pohrôm.

**Povodne a záplavy**

V prípade **kritického nedostatku času**zanechajte akékoľvek činnosti, evakuujte školu a odoberte na vopred určené bezpečné miesto (kopec, vyšší svah a pod.).

**Pokiaľ máte dostatok času**, vykonajte nasledovné úkony:

* Vypnite alebo uzatvorte hlavné rozvody elektrického prúdu, vody a plynu.
* Vybavenie školy premiestnite do vyšších poschodí.
* Uzatvorte všetky okná.
* Odstráňte látky, ktoré môžu v styku s vodou vyvolať chemickú reakciu (jedy, žieraviny, kyseliny a pod.).
* Dodržujte pokyny záchranných zložiek, orgánov samosprávy a štátnej správy, sledujte pokyny v hromadných informačných prostriedkoch.

**Víchrice**

V prípade silného vetra, ktorý má potenciál ohroziť bezpečie detí a žiakov, postupujte nasledovne:

* Stiahnite deti a žiakov z voľných plôch a z blízkosti labilných prekážok.
* Pokiaľ je na to čas, odložte zo školského dvoru voľne položené predmety.
* Zatvorte a zabezpečte okná a dvere.
* Nepúšťajte deti a žiakov von.

**Požiar**

V prípade požiaru je absolútne nevyhnutné evakuovať školu podľa predom pripraveného [evakuačného plánu](https://www.minedu.sk/39293-sk/priprava-na-krizove-udalosti/). Bezpečie vás, detí a žiakov je prvoradé – pokiaľ je to zabezpečené, môžete brať na zreteľ nasledujúce úkony:

* Zistený požiar ohláste bez zbytočného odkladu na tiesňovú linku 112 alebo 150.
* Ak je to možné, požiar uhaste alebo spravte nutné opatrenia k zamedzeniu jeho šírenia.
* Uzavrite prívod plynu.
* Uvoľnite prístupové cesty záchranným zložkám.
* Nekomplikujte činnosť záchranným zložkám po ich príjazdu na miesto zásahu.
* Na výzvu veliteľa zásahu, veliteľa jednotky požiarnej ochrany alebo starostu obce poskytnite vecnú alebo osobnú pomoc.